楷書歌贈人
作者：陳起
朝代：宋

paragraphs: 大哉易畫包犧生，鳥迹科斗相繼永。
六體中間亦湮昧，次仲楷到鍾王精。
獻捷之表最近古，莊正如持干戚舞。
黄庭字字能通神，强弓千挽筋力均。
寶書遥遥名不朽，正法歐虞遠能守。
後生不作諸老亡，睹君筆法得仙手。
况君變格睨逸少，秋霽憑高森晚照。
須知伯英到極工，中存楷則方入妙。
我初不識君，見君石上文。
從今便著青眼視，王謝庭前佳子弟。
才能素所喜，喜極爲君歌。
君今弱冠不可那，更後十年當君何。